Organisasies hof toe oor beplande gasaanleg(Argieffoto: GCIS) Bewaringsorganisasies maak nou staat op die hof om ’n stokkie voor Eskom se planne met ’n gasaanleg in KwaZulu-Natal te steek. Die South Durban Community Environmental Alliance (SDCEA) en die omgewingsgroep groundWork wend hulle volgende week tot die Pretoriase hooggeregshof om die omgewingsgoedkeuring wat Eskom vroeër vir die bou van ŉ gasaanleg in Richardsbaai verkry het, tersyde te laat stel. Dit sal die eerste keer wees dat ŉ gasaanleg in ŉ hof in Suid-Afrika betwis word. Eskom het in 2019 goedkeuring van die departement van omgewingsake verkry vir ’n aanleg wat deur gas aangevuur sal word. Die gas sal verkry word via ŉ pypleiding wat van die Richardsbaai-hawe geïnstalleer sal word en nagenoeg 3 000 MW krag sal genereer. Bouwerk hiervoor het egter nog nie begin nie. SDCEA en groundWork vra nou in hul hofstukke dat die omgewingsgoedkeuring onwettig verklaar en tersyde gestel word op grond van ontoereikendheid binne die omgewingsimpakstudie sowel as die gebrekkige proses van openbare deelname wat gevolg is. Die organisasies sê baie gemeenskappe, waaronder tradisionele gemeenskappe in omliggende landelike gebiede, is uitgesluit van die openbare deelnameproses. Inligting omtrent die projek is glo boonop uitsluitlik in Engels geadverteer ten spyte van die feit dat 79% van die bevolking van die uMhlathuze-munisipaliteit, waar Richardsbaai geleë is, Zoeloe praat. Die organisasies wys voorts daarop dat die Konstitusionele Hof in 2017 reeds verklaar het dat die impak van klimaatsverandering eers noukeurig beoordeel moet word voordat ŉ omgewingsgoedkeuring vir ŉ voorgestelde projek uitgereik word. SDCEA en groundWork voer nou aan dat Eskom met die betrokke projek ’n onvoldoende beoordeling van die impak op klimaatsverandering gedoen het. “Bewyse toon dat ŉ gaskragsentrale, soos die voorgestelde aanleg, in die lewensiklus van ŉ projek net soveel kweekhuisgasse as ander fossielbrandstowwe, soos steenkool, vrystel,” lui ’n gesamentlike verklaring. Luidens dié verklaring is daar nie ŉ voldoende ontleding van die behoefte en wenslikheid van die gas-tot-kragaanleg verskaf nie. “Trouens, hulle [SDCEA en groundWork] het ŉ deskundige verslag ingedien waarin bevind is dat gekombineerde sikluskapasiteit nie in die volgende dekade nodig is nie, en dat 3 000 MW se gekombineerde sikluskapasiteit nie tot op die vroegste in 2041 nodig sou wees nie. “Klimaatsverandering is ŉ kwessie wat baie gemeenskappe in die gesig staar, en die mees kwesbares ly hieronder,” sê Desmond D’sa, koördineerder van SDCEA. “Die KwaZulu-Natalse oorstromings in April is duidelike bewys hiervan. ’n Gasaanleg in Richardsbaai sal klimaatsverandering vererger en Suid-Afrika tot die ontwikkeling van fossielbrandstowwe bind, wat die Parys-ooreenkoms ondermyn en die behoefte om weg te beweeg van fossielbrandstowwe en vuil brandstof, ondermyn. Eskom se optrede sal ŉ ernstige impak op die huidige en toekomstige geslagte hê.” Die saak sal Dinsdag en Woensdag in die Pretoriase hooggeregshof aangehoor word.